બાળકો એક દહાડો વહેલી સવારથી જ ઘેર આવી ગયાં છે. બન્ને બાળકોના જન્મદિવસો અલગ અલગ દિવસે હતા, પણ આ બન્નેનો પહેલો સંયુક્ત જન્મદિવસ છે. અરે, આજે જ આ ઘરમાં પહેલી વાર એમનો સાચો જન્મ થયો. આખું ઘર શણગારવામાં આવ્યું છે. બારણા પર તોરણો પણ. નાસ્તિક ગણાતા શાતિભાઈ આજે ઘરમાં કોઈ દીપ પ્રગટાવે કે સાથિયો પૂરે તો રોકતા નથી. ઢગલોએક નવાં રમકડાં-ટોય્ઝ આરઅસ શોપમાંથી આવે છે. અમુક એ લોકોએ આવતાંવેંત જોયાં અને અમુક એને સરપ્રાઇઝ તરીકે આપ્યાં છે. આ વખતે ફ્લોરિડાથી ખાસ કલ્પના, જમાઈ ડો. નયનકુમાર, એમનાં બે બાળકો અખિલેશ અને માધુરી આવ્યાં છે. મુકુલ, નીતા, તાન્ઝા અને નાન્સી તો બે દહાડા પહેલાં જ આ ટચૂકડાં કઝીન્સનાં સ્વાગત માટે આવી ગયાં છે. મંજુબહેન એમના મોંની તમામ ગાળો ભૂલી ગયાં છે. ઊલટાનું ક્યારના ચારુને દુવા દીધાં કરે છે. ભલે અગાઉ જે થયું તે થયું, આજે એણે અમારી આંતરડી ઠારી, કાલે પ્રભુ એની આંતરડી ઠારશે. બસ, મારા પગનો દુખાવો પણ મટી ગયો છે. દીપા અને સંજયે એ દહાડે જોબ પરથી રજા લીધી છે અને શાંતિભાઈની સાથે એ પણ છોકરાંઓને લેવા ગયાં છે.